สอบออร์เดอร์ N-PARK ไม้ละ100หุ้น
ออร์เดอร์แปลก N&#8211;PARK ไม้ละ 100 หุ้น รวมเฉียดพันรายการแมตช์กันแถวราคา 0.02-0.03 บาท ตลาดเต้นสั่งสอบ
20 ส.ค. 2554

ออร์เดอร์แปลก N–PARK ไม้ละ 100 หุ้น รวมเฉียดพันรายการแมตช์กันแถวราคา 0.02-0.03 บาท ตลาดเต้นสั่งสอบ
รายงานข่าวจากเจ้าหน้าที่การตลาด (มาร์เก็ตติง) เปิดเผยว่า วันที่ 28 มิ.ย.ที่ผ่านมา มีการตั้งคำสั่งซื้อขาย (ออร์เดอร์) หุ้นบริษัท แนเชอรัล พาร์ค (N-PARK) ที่ไม่ปกติ โดยมีออร์เดอร์เข้ามาไม้ละ 100 หุ้น จำนวนเกือบ 1,000 รายการ นับหุ้นได้รวมกันกว่า 5.4 หมื่นหุ้น และออร์เดอร์มีการจับคู่กัน (แมชชิง) ที่ราคา 0.02 บาท และ 0.03 บาท หลายรายการ ซึ่งยังตรวจสอบไม่ได้ว่าเป็นออร์เดอร์จากโบรกเกอร์รายใด แต่เป็นออร์เดอร์ผ่านมาร์เก็ตติง ไม่ใช่อินเทอร์เน็ต
มาร์เก็ตติง รายหนึ่ง กล่าวว่า ลักษณะออร์เดอร์นี้ คาดว่าเป็นการส่งออร์เดอร์แบบ Public ซึ่งออร์เดอร์ที่ส่งเข้ามาจะแตกตัวตามที่ลูกค้าต้องการ เช่น ลูกค้าต้องการสั่งซื้อขาย 1 หมื่นหุ้น และระบุ Public ว่าเป็นไม้ละ 100 หรือ 1,000 หุ้น คำสั่งจะดำเนินการแตกออร์เดอร์อัตโนมัติ
“ออร์เดอร์แบบนี้ตลาดเปิดโอกาสให้ทำ แต่ไม่ควรทำปล่อย และไม่มีประโยชน์ในการทำ” มาร์เก็ตติง กล่าว 
นายศักรินทร์ ร่วมรังษี ผู้ช่วยผู้จัดการสายงานตรวจสอบ ตลาดหลักทรัพย์ กล่าวว่า ตลาดหลักทรัพย์ อยู่ระหว่างการตรวจสอบคำสั่งซื้อขาย N-PARK ที่เกิดขึ้น ว่าเป็นความตั้งใจ หรือเป็นความผิดพลาดของการส่งคำสั่ง 
สำหรับราคาหุ้น N-PARK ปิด 0.03 บาท ไม่เปลี่ยนแปลง มูลค่าการซื้อขาย 1.74 ล้านบาท